Cozmin Gușă explică de ce a intrat în PSD: Asta o să-i aducă Vioricăi Dăncilă câteva puncte, să intre astfel în turul doi cu Klaus Iohannis / Este esențial să nu intre Dan Barna

Cozmin Gușă a explicat pentru Libertatea de ce a ales să intre în PSD chiar în această perioadă, în plină campanie electorală pentru prezidențiale, dar și în momentul în care Realitatea TV, postul pe care îl patronează, a rămas fără licență. Gușă speră ca întoarcerea sa în PSD să o ajute pe Viorica Dăncilă să intre în turul doi, în detrimentul lui Dan Barna.

Cozmin Gușă spune prin înscrierea sa în partid vrea să mobilizeze acele organizații care încă nu s-au hotărât să o sprijine pe Viorica Dăncilă, pentru că ”este esențial” ca Dan Barna, de la USR, să nu ajungă în turul doi.

”Treaba cu CNA-ul nu are nicio legătură cu înscrierea în PSD. Are legătură cu jocurile politice de pe partea stângă și cu jocul din turul doi al alegerilor prezidențiale. Prin intrarea mea în PSD am sugerat că e mai convenabil să rămâi în PSD, pentru un posibil proiect de reformă viitoare, decât să iei drumul Pro România, care, atâta timp cât este condus de Ponta, e un partid de tip securistic.

Pentru mine este esențial să nu intre în turul doi Dan Barna, pentru că politica pe care o face nu are legătură cu interesul național. Având în vedere că erau câteva organizații PSD nehotărâte să tragă în aceste alegeri cu Viorica Dăncilă, organizații foarte apropiate de mine, cred că intrarea mea în PSD o să le mobilizeze”, a explicat Gușă.

”Asta o să aducă Vioricăi Dăncilă câteva puncte, să poată trece peste Dan Barna și să intre astfel în turul doi cu Klaus Iohannis”, crede analistul politic. (Citește integral în Libertatea.ro)

Context

Cozmin Gușă, patronul Realitatea TV, s-a înscris, luni, în PSD, a anunțat primarul Sectorului 1, Dan Tudorache. Astfel, Gușă revine în partidul în care a ocupat funcția de secretar general când era condus de Adrian Năstase.

Dan Tudorache a postat o fotografie alături de Cozmin Gușă și de Paul Stănescu, cu mesajul „prieteni vechi, proiecte noi, muncă în echipă”.

Ulterior, Tudorache a postat și adeziunea lui Cozmin Gușă, datată 28 octombrie 2019.

Surse din partid au declarat pentru G4Media.ro, la începutul lunii septembrie, că Viorica Dăncilă i-a propus patronului de la Realitatea TV, Cozmin Gușă, să revină în PSD, partid în care a ocupat funcția de secretar general între 2001 și 2003 în timpul guvernării Năstase.

Contactat atunci de G4Media.ro, Cozmin Gușă a confirmat că a primit mai multe oferte de la PSD, dar și de la Pro România și de la PNL.

Cine este Cozmin Gușă. A fost secretar general al PSD între 2001 și 2003, în perioada guvernării Năstase, dar în 2004 schimbă tabăra și trece la rivalul fostului premier, Traian Băsescu. A fost directorul de campanie al fostului președinte și ales deputat pe listele Alianței Dreptate și Adevăr PNL-PD, în anul 2004.

Și-a făcut popriul partid, împreună cu Lavinia Șandru, în 2005, Partidul Inițiativa România. A cultivat relații de prietenie controversate cu personaje ca fiind în sfera rusă de influență, ca fostul președinte al Federației Române de Judo, Marius Vizer, dar și cu poetul Mircea Popa, care s-a remarcat prin poziții pro rusești. Popa a fost consilierul lui Gușă, care l-a însoțit pe fostul secretar al PSD în timpul deplasării la Moscova din 2002, când a aranjat vizita fostului premier Adrian Năstase în Rusia.

”Am avut vizita la Moscova in 2002, cand puneam la punct un protocol care ar fi putut sa fie foarte folositor Romaniei in contextul in care PSD se afla la guvernare, iar partenerii din Europa sau partenerii din SUA isi doreau relatii privilegiate intre politicienii puterii din Romania si politicienii din Rusia.

Sursa Foto: Inquam Photos/ Autor: George Călin